Rozsudok Súdneho dvora (piata komora) z 19. decembra 2013 (návrh na začatie prejudiciálneho konania, ktorý podal Gerechtshof te ʼs-Gravenhage – Holandsko) – Innoweb BV/Wegener ICT Media BV, Wegener Mediaventions BV
(vec C-202/12)1
(Smernica 96/9/ES – Právna ochrana databáz – Článok 7 ods. 1 a 5 – Právo sui generis zostavovateľa databázy – Pojem „reutilizácia“ – Podstatná časť obsahu databázy – Špecifický meta-vyhľadávač)
Jazyk konania: holandčina
Vnútroštátny súd, ktorý podal návrh na začatie prejudiciálneho konania
Gerechtshof Den Haag, pôvodne Gerechtshof te ʼs-Gravenhage
Účastníci konania pred vnútroštátnym súdom
Žalobkyňa: Innoweb BV
Žalovaní: Wegener ICT Media BV, Wegener Mediaventions BV
Predmet veci
Návrh na začatie prejudiciálneho konania – Gerechtshof te ’s-Gravenhage – Holandsko – Výklad článku 7 ods. 1 a ods. 5 smernice Európskeho parlamentu a Rady 96/9/ES z 11. marca 1996 o právnej ochrane databáz (Ú. v. ES L 77, s. 20; Mim. vyd. 13/015, s. 459) – Právo zostaviteľa databázy zakázať extrakciu a/alebo reutilizáciu podstatnej častí obsahu databázy – Zákaz opakovanej a systematickej reutilizácie nepodstatných častí obsahu databázy, pokiaľ to predstavuje konanie, ktoré je v rozpore so zvyčajným využívaním databázy alebo ktoré neprimerane poškodzuje oprávnené záujmy zostavovateľa databázy – Dostatočná alebo kumulatívna podmienka pre systematickú reutilizáciu – Reutilizácia prostredníctvom systému elektronického spracovania dát
Výrok rozsudku
Článok 7 ods. 1 smernice Európskeho parlamentu a Rady 96/9/ES z 11. marca 1996 o právnej ochrane databáz sa má vykladať v tom zmysle, že subjekt, ktorý sprístupňuje na internetových stránkach špecifický meta-vyhľadávač, akým je dotknutý vyhľadávač vo veci samej, uskutočňuje reutilizáciu celého obsahu databázy chránenej týmto článkom 7 alebo jej podstatnej časti, ak tento špecifický meta-vyhľadávač:
poskytuje koncovému užívateľovi vyhľadávací formulár, ktorý v zásade plní rovnaké funkcie ako formulár databázy,
žiadosti koncových užívateľov o vyhľadanie prekladá „v reálnom čase“ do vyhľadávača, ktorým je vybavená databáza, čím sú prehľadávané všetky údaje tejto databázy, a
zobrazuje koncovému užívateľovi nájdené výsledky na svojej internetovej stránke, pričom duplicitné výsledky vyhľadávania spája do jedného, avšak v poradí založenom na kritériách, ktoré sú podobné kritériám používaným pri zobrazovaní výsledkov vyhľadávačom dotknutej databázy.
____________
1 Ú. v. EÚ C 243, 11.8.2012.